Covid-19 eis man, vrou week uit mekaarBarrie Erasmus (65) het Woensdag en sy vrou, Annelie (61), verlede Dinsdag weens Covid-19 gesterf (Foto: Verskaf) ’n Egpaar van Rustenburg wat 46 jaar lank getroud was, het ’n week uit mekaar weens Covid-19 gesterf. Barrie Erasmus (65) het Woensdag en sy vrou, Annelie (61), verlede Dinsdag weens Covid-19 gesterf. Inwoners van Rustenburg is verslae oor die twee se heengaan, aangesien hulle so ŉ aktiewe rol in die gemeenskap gespeel het. Barrie, ŉ pensioenaris, was sedert 2013 betrokke by die plaaslike buurtwag (RCCF) op die dorp. Hy was jare lank die ondervoorsitter van die buurtwag en baie geliefd onder lede van die gemeenskap. Mandie van der Merwe (45), die Erasmus-egpaar se dogter, vertel Annelie het op 11 Junie Covid-19-simptome begin toon, waaronder moegheid, naarheid en lyfseer. Sy het aanvanklik nie gedink sy het die virus onder lede nie, aangesien sy die afgelope twee jaar meestal bedlêend was en soortgelyke simptome getoon het ná ’n rugoperasie wat skeef geloop het. Barrie het verlede Dinsdag vir Mandie gebel en gesê dat hy sukkel om vir Annelie wakker te kry. “Ek het dadelik na hul huis gery. My ma het met my gepraat en gesê sy voel beter. Sy het gesê dat sy nie meer lyfseer het nie, maar dat sy baie moeg is en bietjie wil slaap,” vertel Van der Merwe. “Ons het besluit om haar hospitaal toe te vat. Ek en my pa het haar van die bed af opgetel en in ’n rolstoel gesit. Sy het toe stuiptrekkings gekry wat soos ’n beroerte gelyk het. Haar oë was groot, sy was verward, sy het op haar tande gekners en styf getrek.” Van der Merwe vertel in die kar op pad na die hospitaal het haar ma weer stuiptrekkings gekry. “Haar lyf het na my kant toe geval en sy het teen my gelê. Sy het nie weer asemgehaal nie. Ek het histeries ‘Mammie, Mammie’ gegil sodat sy my kan hoor en weer kan bykom.” By die hospitaal se noodgevalle het die personeel vir Annelie uit die motor gehaal en op ’n bed die hospitaal ingestoot. Dokters het alles probeer, maar Annelie was reeds dood. “Haar hart het blykbaar gaan staan.” Die familie het die middag ’n Covid-19-toets op Annelie gedoen en die resultaat was positief. Intussen het Barrie en die egpaar se seun, Hennie Erasmus (40), ook positief vir die virus getoets. . Barrie, ŉ pensioenaris, was sedert 2013 betrokke by die plaaslike buurtwag (RCCF) op die dorp (Foto: Verskaf) “My pa het ná my ma se dood net in die kamer gelê. Hy wou nie eet of sy medikasie drink nie. “Sy suurstofvlak was 75% en sy vingernaels het blou geword. Ons het hom in die hospitaal laat opneem. Voordat hulle hom opgeneem het, het ek hom gegroet en gesê hy moet gou beter word sodat ons my ma kan begrawe.” Van der Merwe sê ná Barrie opgeneem is, kon hulle hom glad nie besoek nie, maar hulle was telefonies met hom in kontak. Barrie se toestand het Maandagoggend verbeter, maar teen die middag handomkeer verander. “Die hospitaal het Dinsdagoggend gebel en gesê my pa se suurstofvlak bly daal en dat ons kinders by hom ’n draai moet maak. “My pa het op die kant van sy bed gesit. Sy gesigkleur was grys en sy vel yskoud. Hy het gesukkel om duidelik te praat. Hy het gehuil en gesê hy voel benoud en moeg. Ek het hom gesmeek om ons nie te los nie en terug te baklei. Hy het gesê hy mis my ma.” Lede van die RCCF-buurtwag en die gemeenskapspolisiëringsforum (GPF) in Rustenburg, asook vriende en familie het Dinsdagaand voor die hospitaal bymekaar gekom om vir Barrie te bid. Van der Merwe sê haar pa het haar laat Dinsdagaand drie keer gebel. “Ek kon omtrent niks hoor nie. Hy het beangs geklink. “Hy het my Woensdagoggend omstreeks 05:16 weer gebel. Hierdie keer kon ek nog minder hoor, behalwe dat hy my naam uitgeroep het. Toe gaan die foon dood. Ek het vir hom ’n WhatsApp gestuur en gevra hy moet vir my ’n boodskap tik sodat ek kan verstaan wat hy sê. Hy het dit nooit gelees nie…” Die hospitaal het omstreeks 06:30 laat weet dat Barrie aan ’n hartaanval dood is. “My ouers se dood is vir ons kinders ’n groot skok en aanpassing. Hulle laat ’n enorme leemte. Al ons kinders was baie naby aan my ma en pa.” Die egpaar word oorleef deur hul drie kinders, Mandie, Hennie Erasmus (40) en Santjie Scheepers (43), asook drie kleinkinders, Bernardo van der Merwe (25), Wikus van der Merwe (19) en Liané Scheepers (18). Mandie beskryf Annelie as ’n sagte, liefdevolle en toegewyde ma, vrou en ouma. “Sy was baie erg oor haar kleinkinders en het gehelp om hulle groot te maak. Sy was ook lief vir ander mense se kinders.” Sy sê haar ma kon altyd deur ’n ring getrek word en sy het ’n goeie sin vir humor gehad. Volgens Mandie was Barrie baie handig en kon enigiets doen, bou en regmaak. “Hy was baie intelligent. Hy het almal gehelp met wiskunde. Hy was ’n liefdevolle oupa, wat ’n goeie sin vir humor gehad het en altyd poetse gebak het.” Kobus Ferreira, voorsitter van die RCCF-buurtwag, sê Barrie het baie omgegee vir sy medemens en was altyd bereid om iemand in nood te help. Die buurtwaglede beskryf hom as ’n leier en ’n legende. “Op patrollies was Oom Barrie altyd op die voorpunt gewees. Hy was ’n dryfkrag vir baie junior lede wat hom gevolg het,” vertel Ferreira.